b'\n_START_ARTICLE_\nSalaspils\n_START_SECTION_\nAjalugu\n_START_PARAGRAPH_\nXII sajandil elasid asula kohal liivlased. Sakslaste rajatud Holmi linnus (saksa Kirchholm) oli Salaspilsis juba aastal 1186. Keskajal oli Salaspils alev._NEWLINE_1452 s\xc3\xb5lmiti linnas Kirchholmi leping. Salaspils oli Salaspilsi kihelkonna keskus. Aastal 1597 rajas Tycho Brahe sinna observatooriumi._NEWLINE_Et Salaspils asub Riia l\xc3\xa4hedal, on selle linna l\xc3\xa4histel peetud ridamisi lahinguid. N\xc3\xa4iteks Salaspilsi lahing 17. septembril 1605 rootslaste ja poolakate vahel, mis oli osa Rootsi-Poola s\xc3\xb5jast. Esimese maailmas\xc3\xb5ja ajal kasutati Salaspilsi all m\xc3\xbcrkgaase._NEWLINE_Aastal 1861 valmis Riia\xe2\x80\x93Daugavpilsi raudtee. Teise maailmas\xc3\xb5ja ajal oli Salaspilsis sakslaste rajatud koonduslaager (surmalaager), mille alal asub praegu memoriaalkompleks. Aastal 1975 valmis Riia h\xc3\xbcdroelektrijaam. Aastail 1961\xe2\x80\x931998 tegutses seal L\xc3\xa4ti Teaduste Akadeemia f\xc3\xbc\xc3\xbcsikainstituudile kuulunud v\xc3\xa4ike tuumareaktor.'